Φλωρίνι

Η λέξη φλωρίνι ή φλορίνι (εξ ου και η ελληνική δημώδης ονομασία φλουρί, πληθ. φλουριά),  αλλά και φιορίνι αναφέρεται στο όνομα αρκετών νομισμάτων, τα οποία είτε υφίστανται στη σημερινή εποχή, ή έχουν αντικατασταθεί από άλλα. 

Το όνομά του οφείλεται στη Φλωρεντία, όπου και κόπηκε για πρώτη φορά το 1252. Το -τότε- χρυσό φλωρίνι είχε καταστεί κοινά αποδεκτό στις εμπορικές συναλλαγές σχεδόν σε όλη την Ευρώπη για πολλούς αιώνες. Αργότερα ονομάστηκε αργυρό νόμισμα, που στην Αυστρία και Γερμανία διαιρούνταν σε 60 κρόιτσερ.

Το 1858 το αυστριακό φλορίνιο διαιρέθηκε σε 100 κρόιτσερ. Φλωρίνιο χρυσό καλούμενο guilder χρησιμοποιούνταν μέχρι τελευταία στην Ολλανδία που διαιρούνταν σε 100 σεντς και από το 1946 στην Ουγγαρία με το όνομα φόριντ. Το 1986 εισάχθηκε και στην Αρούμπα με την ονομασία Φλορίνι της Αρούμπα με υποδιαίρεση 100 σεντς.

Ακολουθεί κατάλογος με επιμέρους φλωρίνια ανά τον κόσμο

Υφιστάμενα
 Φλορίνι της Αρούμπα, με κωδ. όνομα AWG, το εθνικό νόμισμα της Αρούμπα. Τέθηκε σε κυκλοφορία το 1986, αντικαθιστώντας το φιορίνι Ολλανδίας. Αντιστοιχία με ευρώ: 1 ευρώ = 2.44664 AWG (01/2014).
 Φιορίνι Ολλανδικών Αντιλλών, με κωδ. όνομα ANG, το εθνικό νόμισμα δύο εκ των πέντε νήσων που απαρτίζουν τις Ολλανδικές Αντίλλες. Τα υπόλοιπα τρία νησιά χρησιμοποιούν πλέον το δολάριο ΗΠΑ, ενώ το εν λόγω φιορίνι πρόκειται να αντικατασταθεί από το Φιορίνι Καραϊβικής.
 Φιορίνι Ουγγαρίας, αποκαλούμενο και φόριντ, με κωδ. όνομα HUF. Τέθηκε σε κυκλοφορία το 1946 και αναμένεται αντικατάστασή του από το ευρώ, καθώς η Ουγγαρία έχει υπογράψει σχετικές συμβάσεις ως μέλος της ευρωζώνης. Αντιστοιχία με ευρώ: 1 ευρώ = 298.410 HUF (01/2014).

Κατηργημένα
 Φλωρίνι Ολλανδίας, με κωδ. ονομασία ƒ ή fl., το εθνικό νόμισμα των Κάτω Χωρών, σε ισχύ από το 1680 μέχρι την υιοθέτηση του ευρώ το 2002.
 Φιορίνι Ανατολικής Αφρικής, σε ισχύ στην βρετανοκρατούμενη Ανατολική Αφρική τα έτη 1920-1921.
 Φιορίνι Λομβαρδίας-Βενετίας, νόμισμα του τότε (προ Ιταλικής Ενοποίησης) κράτους Λομβαρδίας-Βένετο, κατά τα έτη 1862-1866.
 Φιορίνι των Ηνωμένων Πολιτειών Βελγίου, επονομαζόμενο και «Αργυρός Λέοντας». Κυκλοφόρησε μόνο κατά το έτος 1790, όσο διήρκεσε ο σύντομος βίος των τότε Ηνωμένων Πολιτειών Βελγίου.
 Φιορίνι Αυστρουγγαρίας, νόμισμα της πάλαι ποτέ Αυστρουγγαρίας, σε ισχύ τα έτη 1754 έως 1892.

Κατηργημένες υποδιαιρέσεις (κέρματα)

 Φιορίνι Ιταλίας, το «πρώτο τη τάξει» φλωρίνι κόπηκε για πρώτη φορά το 1252 με επίσημο όνομα fiorino d'oro, χαρίζοντας την ονομασία του και στα υπόλοιπα συνώνυμα νομίσματα. Το χρυσό φλωρίνι της Φλωρεντίας (απ' όπου και πήρε το όνομά του) υπήρξε το πρώτο ευρείας κυκλοφορίας χρυσό νόμισμα στη Δυτική Ευρώπή μετά τον 7ο μ.Χ. αι.
 Φιορίνι (Αραγωνία), κέρμα της Αραγωνίας κατά τον 14ο αι.
 Φιορίνι (Αυστραλία), κέρμα σε ισχύ στην Αυστραλία κατά τα έτη 1910 έως 1966.
 Φιορίνι (Αγγλία), χρυσό κέρμα της Αγγλίας, το οποίο ισοτιμούνταν με έξι σελίνια και χρησιμοποιήθηκε μόνο το 1344.
 Φιορίνι (Ιρλανδία), κέρμα της Ιρλανδίας, ονομαστικής αξίας δύο σελινίων, που κυκλοφόρησε από το 1928 έως το 1968.
 Φιορίνι (Νέα Ζηλανδία), σε ισχύ στη Νέα Ζηλανδία τα έτη 1933 έως 1965.
 Φιορίνι Βαυαρίας, σε ισχύ στη Βαυαρία τα έτη 1754 - 1873.
 Φιορίνι Βρετανίας, κέρμα της Μεγάλης Βρετανίας σε κυκλοφορία μετξύ 1849 και 1970, ονομαστικής αξίας δύο σελινίων (αμφότερα τα ονόματα χρησιμοποιήθηκαν αδιακρίτως).

Σημειώσεις

Πηγές
 Νεώτερον Εγκυκλοπαιδικόν Λεξικόν Ηλίου τ.18ος, σ.292

Εξωτερικοί σύνδεσμοι 

Φλωρεντία
Ιστορικά νομίσματα
Χρυσά νομίσματα